《潭西行赠柳生文洙》
清代·赵国华

天根旧咏城南柳，侠卿亦谓真吾友。济南山水方英多，嵯峨扬吾何不有。

柳生好剑兼好书，潭西半亩从僧租。为招同志二三子，扫轩觞我倾新沽。

其时落叶生除宇，隆寒狡狯诈秋雨。戴笠言从窈窕门，佛楼一片风铃语。

离离净线梳垂杨，瓦亭四角回虚廊。七十二泉绿如凿，当年桂老殊平章。

引澌激溜窅然细，潺湲珠玉随圆方。五步十步作人立，崚嶒瘦石窥琴床。

春红秋碧各已谢，小桥疏竹攒横墙。庭阴倒斝群谊绝，宛与栖身向岩穴。

插槛纷看碎琐云，披帘坐听玲珑雪。自古清流清可人，无疑诸子来怡悦。

穷年永昼乃据此，吾将妒尔难为别。还山他日不可求，引领飞空捉明月。

作者简介：（1838—1894）直隶丰润人，字菁衫。同治二年进士，分山东任知县。光绪间擢署按察使。操守廉峻，治事慎密。善诗文。有《青草堂集》。